বরিশালে পুলিশের বিশেষ অভিযানে মাদকসহ তিনজনকে আটক করেছে করা হয়েছে। মহানগর গোয়েন্দার এসআই ইউনুস আলী ফরাজী জানান, তার নেতৃত্বে একটি টিম অনামী লেন সড়ক এলাকায় 'প্যাসেফিক সার্ভিসিং সেন্টার' থেকে এর মালিক সাইদুল ইসলাম নান্টু (৪২) ও শ্রীকান্ত হাওলাদারকে (৪২) আটক করে। এ সময় তাদের কাছ থেকে ছয় বোতল ফেনসিডিল ও ১৩ পিস ইয়াবা ও ৬১টি ফেনসিডিলের খালি বোতল উদ্ধার করা হয়। নান্টু নগরের অনামী লেনের ও শ্রীকান্ত মল্লিক রোডের বাসিন্দা। অপর অভিযানে ডিবির এসআই হেলালুজ্জামানের নেতৃত্বে অনামী লেন এলাকায় একটি বহুতল ভবনের চতুর্থ তলার ফ্ল্যাট থেকে রইসুল ইসলাম রাজিব ওরফে বাপ্পি (৪০)কে আটক করা হয়। পরে তার কাছ থেকে ৬০ বোতল ফেনসিডিল ও ১৩৫ পিস ইয়াবা ও ৫৪টি খালি ফেনসিডিলের বোতল উদ্ধার করা হয়। রইসুল সদর রোডের বাসিন্দা।এ ঘটনায় আটককৃতদের বিরুদ্ধে মঙ্গলবার সকালে কোতোয়ালি মডেল থানায় পৃথক দু'টি মামলা দায়ের করা হয়েছে।